Id-Deċiżjoni tal-Kummissjoni
tat-13 ta’ Ġunju 1996
li temenda d-Deċiżjoni Nru 85/377/KEE li tistabbilixxi tipoloġija Komunitarja għall-ażjendi agrarji
(It-Test b’rilevanza ŻEE)
(96/393/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 79/65/KEE tal-15 ta’ Ġunju 1965 li jistabbilixxi network għall-ġbir ta’ data dwar il-kontabilità dwar l-introjti u l-operazzjoni tan-negozju ta’ l-ażjendi agrarji fil-Komunità Ekonomika Ewropea [1], kif l-aħħar emendata mid-Deċiżjoni tal-Kunsill ta’ l-Unjoni Ewropea [2] Nru 95/1/KE, Euratom, KEFA ta’ l-1 ta’ Jannar 1995 u b’mod partikolari l-Artikoli 4(4) u 11 tiegħu,
Filwaqt li t-tipoloġija Komunitarja ta’ l-ażjendi agrarji imwaqqfa mid-Deċiżjoni tal-Kummissjoni Nru 85/377/KEE [3], u b’mod partikolari il-Marġini Gross Standard, hija l-bażi għall-klassifika ta’ l-ażjendi agrarji skond id-daqs ekonomiku u t-tip ta’ biedja kemm fl-inkjesti dwar l-istruttura tal-biedja u taħt in-Network tad-Data dwar il-Kontabilità tal-Biedja (NDKB); filwaqt li t-tipoloġija Komunitarja hija wkoll il-bażi għall-kalkolu ta’ l-unitajiet tad-daqs Ewropew (UDE) u għall-limiti wżati biex jiddelimitaw is-settur ta’ l-osservazzjoni u biex jitfassal pjan biex jintgħażlu l-ażjendi li jridu jibgħatu prospett inklużi jew li għandhom jiġu nklużi fin-Network tad-Data dwar il-Kontabilità tal-Biedja (NDKB);
Filwaqt li r-riżultati dwar l-inkjesti dwar l-istruttura tal-biedja, ikklassifikati mill-UDE u t-tip ta’ biedja, jservu bħala bażi biex isiru d-deċiżjonijiet għall-politika dwar l-istruttura tal-biedja taħt il-Politika Komuni tal-Agrikoltura u għad-definizzjoni tas-settur ta’ l-osservazzjoni tal-NDKB, li jservi bħala bażi biex jintgħażel u jiġi ppeżat il-kampjun tal-biedja NDKB; filwaqt li s-selezzjoni ta’ l-ażjendi li jridu jibgħatu prospett għas-settur ta’ l-osservazzjoni għandhom ikunu rappreżentattivi f’termini ta’ l-objettivi ta’ kull wieħed mill-analiżi ppjanati;
Filwaqt li r-Regolament tal-Kunsill (KEE) Nru 571/88 [4], kif l-aħħar emendat mid-Deċiżjoni tal-Kummissjoni Nru 96/170/KE [5], jipprovdi għal serje ta’ inkjesti dwar l-istruttura ta’ l-ażjendi agrarji mill-1998 sa l-1997 u jniżżel il-karatteristiċi li għandhom jiġu spezzjonati;
Filwaqt li l-Artikolu 11 tad-Deċiżjoni tal-Kummissjoni Nru 85/377/KEE jgħid li l-Kummissjoni, assistita mill-Istati Membri, għandha tirrevedi mill-inqas kull għaxar snin l-esperjenza ggwadanjata fl-applikazzjoni tad-Deċiżjoni u kwalnkwe bżonnijiet Komunitarji ġodda li jitqajjmu fis-settur; filwaqt li wara din ir-reviżjoni, id-dispożizzjonijiet tad-Deċiżjoni jistgħu jiġu emendati kif meħtieġ;
Filwaqt li l-istruttura u l-kontenut tal-lista tal-karatteristiċi ta’ l-inkjesta għall-1988 sa l-1997 ġew emendati, sabiex il-karatteristiċi fil-lista l-ġdida jvarjaw minn dawk irreġistrati fl-inkjesti preċedenti; filwaqt li iktar emendi kienu neċessarja biex jieħdu kont tal-miżuri l-iktar riċenti tal-Politika Komuni tal-Agrikoltura; filwaqt li t-tipoloġija Komunitarja ta’ l-ażjendi agrarji tiddependi fuq dik il-lista u hu għalhekk neċessarju li d-Deċiżjoni Nru 85/377/KEE tiġi adattata għall-lista tal-karatteristiċi ta’ l-inkjesti imqiegħda mir-Regolament (KEE) Nru 571/88 bil-għan ta’ l-inkjesti bejn l-1988 u l-1997;
Filwaqt li l-miżura li hemm provdut dwarha f’din id-Deċiżjoni hi skond l-opinjoni tal-Kumitat Komunitarju għan-Network tad-Data dwar il-Kontabilità tal-Biedja u skond l-opinjoni tal-Kumitat Permanenti għall-Istatistiċi Agrarji,
ADOTTA DIN ID-DEĊIŻJONI:
Artikolu 1
L-Anness II mad-Deċiżjoni Nru 85/377/KEE hu emendat skond l-Anness I għad-Deċiżjoni preżenti.
Artikolu 2
Din id-Deċiżjoni hi ndirizzata lill-Istati Membri.
Magħmula fi Brussel, fit-13 ta’ Ġunju 1996.